राहुल गांधी के बाद कमलनाथ ने की इस्तीफे की पेशकश
नई दिल्ली। मध्य प्रदेश के मुख्यमंत्री कमलनाथ ने मध्य प्रदेश कांग्रेस कमेटी के अध्यक्ष पद से इस्तीफे की पेशकश की है। ऑल इंडिया कांग्रेस कमेटी के जनरल सेक्रेटरी दीपक बबारिया ने बताया है कि कमलनाथ ने अपने इस्तीफे की पेशकश की है। मध्य प्रदेश में कांग्रेस का हालिया लोकसभा चुनावों में प्रदर्शन बेहद खराब रहा है। वो राज्य की 29 में से महज एक सीट जीत सकी है। लोकसभा चुनाव में पार्टी के खराब प्रदर्शन की समीक्षा के लिए शनिवार को यहां आयोजित कांग्रेस कार्यकारिणी (सीडब्ल्यूसी) की बैठक में भी मध्य प्रदेश के मुख्यमंत्री कमलनाथ नहीं पहुंचे थे।।
इससे पहले शनिवार को कांग्रेस अध्यक्ष राहुल गांधी ने भी अपने पद से इस्तीफे की पेशकश की। लोकसभा चुनाव में मिला करारी हार के बाद कांग्रेस अध्यक्ष राहुल गांधी ने कांग्रेस कार्यसमिति की बैठक में कहा कि वे अब अध्यक्ष पद पर बने नहीं रहना चाहते। लेकिन कार्यसमिति के सदस्यों ने उन्हें अध्यक्ष पद से इस्तीफा ना देने के लिए कहा है। लोकसभा चुनाव में कांग्रेस को महज 52 सीटों पर जीत मिली है। चुनाव में हार के बाद कांग्रेस में कई इस्तीफे हो चुके हैं। कांग्रेस के उत्तर प्रदेश प्रभारी राज बब्बर, प्रचार समिति प्रमुख एच.के. पाटिल, ओडिशा पार्टी प्रमुख निरंजन पटनायक और अमेठी जिला अध्यक्ष योगेंद्र मिश्रा ने शुक्रवार को अपने पदों से इस्तीफा दे दिया है।
लोकसभा चुनाव मे सीडब्ल्यूसी के भी कई सदस्यों को हार का सामना करना पड़ा है। मल्लिकार्जुन खड़गे, उत्तराखंड के पूर्व मुख्यमंत्री हरीश रावत, दिल्ली की पूर्व मुख्यमंत्री शीला दीक्षित, पूर्व लोकसभा अध्यक्ष मीरा कुमार, ज्योतिरादित्य सिंधिया, रघुवीर सिंह मीना, जितिन प्रसाद, दीपेंदर हुड्डा, सुष्मिता देव, के.एच. मुनियप्पा और अरुण यादव चुनाव हारे हैं। शनिवार को कार्यसमिति की बैठक में राहुल ने इस्तीफे की बात कही लेकिन दूसरे सदस्यों ने उन्हें रोक दिया।